钦定古今图书集成/方舆汇编/职方典/第1124卷 > 《长春山记》明·楚王季埱
## 钦定古今图书集成/方舆汇编/职方典/第1124卷 > 《长春山记》明·楚王季埱

武昌即古鄂州也。两汉之末，三国割判，为孙氏所据，
尝都于鄂，因改以今名，后乃迁都建业。而江左六朝
以武昌为大镇，常宿重兵于此，倚为金陵之西门焉。
其山水四塞巩固，则庐、岳、彭蠡畛其左，荆岑、云梦距
其右，巴峡、洞庭厄其前，罗山、巢湖隘其后，此亦开辟
以来天地设险一都会也。又长江回抱缭绕乎其三
面。惟东向一路，颇为平陆，而高低大小无数之冈阜
浦溆，夹其两傍，中途来往，仅容一轨，则武昌之地势，
亦可谓形胜而雄壮哉！洪武辛酉，亲王受封楚国，来
都于此。其大成之西，汉阳门外，隔江西岸，正对汉阳
府，而汉水之江在其背，“大别”之山在其后，而临于武
昌江之西浒。其山脉逾江之东涯，崛然昂头高耸，即
黄鹤楼之山也。又更而东，断于城内大街之鼓楼。楼
东又萃然屹峙于官城广智门外，名曰“长春山。”峭壁
危崖，直抵于大城之东，而尾复妥伏，旧名“黄鹄山”，“鹄”
即鹤也。今日“长春山”者，我亲王殿下新赐之名也。既
赐之名，又以宫城密迩是山，而山旧有其寺，复因而
为之寺，奉安佛祖，为百千万年香火计，且以表厥灵。
镇山赐名于洪武辛酉之后，寺则创始于永乐改元
之初，落成于永乐十二年四月之八日，而奉安亦肇
于是日也。寺不必再为之赘。然所谓“长春山”者，不无
说焉。上有奇材异木，日森月茂。期千岁之久，而必参
天拱极；贯四时之常，而不改柯异叶。非但徂徕之松，
新甫之柏，名之曰“长春山”者，不亦宜乎？然是山也，即
其近而仰之，但观其苔锦之斑，木石之美，首枕西江，
尾蟠东郭，形如卧虎之摩须，势若渴龙之饮水，然不
过为宫城之镇耳。若行于百数十里之外，回身远瞻，
则讶其干霄汉而撑宇宙，挂星辰而悬日月，隔女牛
而判箕斗，但以荡胸生层云，决眦入飞鸟而已哉。其
映朝霞而喷夕岚，腾瑞霭而生祥𩙪，此欣仰长春于
晴明之时也。至于吐雷电，噀霖雨，裂石响而乖龙飞
空，迹火光而螣蛇走雾，是又惊仰长春于阴晦之候
也。然《长春山》之景阴晴不同，下民之养，畏爱思慕，则
亲王之初度，适会古今长春之天节。而镇山之灵异，
既又锡以“长春”之嘉号，初非出于有意，乃介祉远寿，
无疆之先兆，何其若合符节乎？夫一张一弛，文武之
道也。文王之勤，见于《无逸》之诰，文王之逸，著于《灵台》
之诗，所谓张弛之道也。若此长春之山，初不费经营
之力，曾不假民政之劳。臣愿国政之暇，宵旰之馀，陟
其绝顶，时其观游，节其劳逸，俯瞰江汉之渚，则见商
贾辐辏，桅“樯比栉而舸舰迷津矣；下顾军民之居，则
见灶井排连，人烟稠密而闾阎扑地矣。又纵目于六
合上下，壮观于四郊城邑，亦可以畅仁怀，憩玉体，颐
养情性、怡闲精神，而寿齐于长春之山矣。下臣奉旨
为《长春记》”，俯伏承命，不揆愚拙，为记其目睹实迹，未
敢为浮文衍辞。不能称副睿旨，惶恐无地，敢逃铁钺。
谨上颂曰：“南极名郡，曰为武昌。猗欤鹄山，奕奕崇冈。
大江之浒，壁立青苍。诸峰环翼，佳气含章。王初之国，
奠此封疆。建立宫宇，于山之阳。维屏维翰，巩固金汤。
王推仁政，蔼如春阳。王施威令，凛乎秋霜。时和岁登，
民度乐康。长春名山，肇自我王。迺因宝地，迺构株林高山巍峨，照古辉今。四时春意”，雨露恩深。国政之暇，
时其登临。用扬远目，用豁灵襟。王有一德，与山同厚；
王膺百福，如山之寿。祖训是遵，典礼是守。河间东平，
孰云古有？春兮长存，山兮永久。祥麟在郊，鸣凤在薮。
子孙千亿，益昌厥后。小臣献颂，再拜顿首。臣词匪谀，
庶贻不朽。